KFC-voorval: Vyf terug in hofŉ Klein groepie betogers Vrydag voor die Pretoria-Noord-landdroshof (18 Augustus 2017). Foto: Phillip Bruwer Die vyf mans wat op ŉ aanklag van poging tot moord teregstaan in verband met die beweerde aanranding van ŉ egpaar op 3 Augustus by ŉ KFC-restaurant in Pretoria, sal weer Vrydag in die Pretoria-Noord-landdroshof verskyn. Marius Harding (23), Ockert Muller (20), Stephan Nel (39), Dicky Junior van Rooyen (21) en Joshua Schultz (21) staan tereg op aanklagte van poging tot moord en aanranding met die doel om ernstig te beseer. Een van die beskuldigdes word ook van die rig van ŉ vuurwapen aangekla. Drie van die beskuldigdes sal na verwagting om borgtog aansoek doen. Muller is reeds twee weke gelede op borgtog vrygelaat en Harding het sy aansoek om borgtog laat vaar weens ’n uitstaande lasbrief vir diefstal. ŉ Klein groepie betogers Vrydag voor die Pretoria-Noord-landdroshof (18 Augustus 2017). Foto: Phillip Bruwer Maroela Media het vroeër berig ŉ video van die beweerde aanranding, wat by ŉ KFC-restaurant in Montana plaasgevind het, het wyd opslae gemaak nadat dit soos ŉ veldbrand op sosiale media versprei het. Die beeldmateriaal, wat met ŉ selfoon opgeneem is, toon hoe ŉ groep mans na bewering vir Jacob Sono en sy vrou aanval nadat die egpaar die mans gevra het om vorentoe te beweeg in die deurrybaan by die KFC-restaurant. In nog ŉ video van die voorval wat later aan die lig gekom het, kan gesien word hoe van die mans en die Sono-egpaar saam met nog ŉ vrou buite hul motors staan. Daar kan nie op dié beeldmateriaal gesien word dat enige iemand gewelddadig optree nie, hoewel daar gehoor word hoe een van die beweerde slagoffers een van die beskuldigdes vloek. Volgens mediaberigte beweer die mans dat Sono die konfrontasie begin het en eerste aggressief geraak het omdat die mans lank in die deurrybaan vir hul bestelling gewag het. Die beskuldigdes het verlede week ook in die hof verskyn waarna die saak tot vandag uitgestel is.